आधी रात को वैन डिवाइडर पर चढ़ी, दो युवक घायल
पड़ाव थाना क्षेत्र में लोको स्थित रेलवे कॉलोनी गेट पर शादी समारोह में शामिल होने आए युवकों की बेकाबू हुई वैन डिवाइडर पर जा चढ़ी। डिवाइडर की टक्कर से वैन पिचक गई, जिससे चालक और उसका साथी घायल हो गए। घटना की सूचना पर डायल 100 मौके पर पहुंची और करीब आधा घंटे की मशक्कत के बाद घायलों को वैन से निकाला जा सका। इसके बाद उन्हें अस्पताल भेज दिया गया।
पड़ाव थाना प्रभारी संतोष सिंह यादव ने बताया कि शनिवार-रविवार की दरमियानी रात पड़ाव से हजीरा की ओर जा रही मारुति वैन क्रमांक यूपी 95 ई 1482 डिवाइडर पर चढ़ गई। हादसे में कार बुरी तरह से पिचक गई। राहगीरों ने हादसे की सूचना पुलिस को दी। सूचना पर एफआरवी मौके पर पहुंची। घायल वैन की बॉडी में फंसे हुए थे। देखने पर लगा कि बगैर वैन काटे निकालना संभव नहीं है। इसी दौरान एफआरवी पर तैनात हवलदार और चालक ने आस-पास के मकानों से सरिए मांग कर आधा घंटे की मशक्कत के बाद घायलों को बाहर निकालकर उपचार के लिए भिजवाया।
शादी में शामिल होने आए थे
हादसे में घायल हुए फरीद खान और पदम सिंह राठौर निवासी टीकमगढ़ ने बताया कि वह शादी में हजीरा स्थित आशीर्वाद मैरिज गार्डन में आए थे और रात को स्टेशन पर सिगरेट लेने आए थे। इसी दौरान हादसा हो गया। प्रत्यक्षदर्शियों के अनुसार हादसे के समय वैन की स्पीड काफी तेज थी और लहराती हुई आ रही थी और अचानक डिवाइडर की तरफ टर्न हो गई। हादसे के दौरान इतनी तेज आवाज आई कि आस-पास के घरों में सो रहे लोग भी बाहर निकल आए। वैन में सवार दोनों युवक शराब के नशे में थे।
डिवाइडर पर चढ़ने से क्षतिग्रस्त हुई वैन।
hin_Deva hin_Deva hin_Deva hin_Deva hin_Deva hin_Deva